Mod m̀bɔ́g á ngábə́ tɔá, dzwé nâ Kish, mǎn mvôg Bə́nyamín, eyə́gan ńkúkúmá mod. 2É mod nyɔ̄ a ngábə́ bələ́ Mɔ́n dzwé naa Sául, ndómán éyə́gan. Mǎn Ísraɛ̂l m̀bɔ́g təge vəgan ai nyé âbəŋ, a lodə bod bə́sə á ńtíé. 3Ńdɔ bəyál bōzəle bə́ Kish, ésīá Sául, bə́ ngádzáŋ, Kish nyé ai mɔ́n wōé Sául nâ: “Nɔŋɔ́ mod bisīé ḿbɔ́g, mǐ kə myǎdzə̄ŋ bōzəle.” 4Ńdɔ̄ bə́ ngányían á miǹkǒl yā Efraím bə́ mánə́ lod ńnam Tsalítsa, təge yén dzóm; bə́ dāŋá ńnǎm Tsalím, təge yén dzóm, bə́ kə́ə́ lǒd ńnǎm Bə́nyamín, təge yén dzóm. 5Hálā bə́ kwí yǎ á ńnam Tsuf, Sául nyé ai mɔ́ngɔ́ bisíé wōé nâ: “Zǎg, bī sob, tará á zǎ bɔ naa a dzogé bə̄yál bózəle, ǎ ngásáŋan ású dáán.” 6Mɔ́ngɔ́ bisíé wōé nyé ai nyé nâ: “É dzāl dí, mod Zambá á nə étē, é dzam ásə a dzó, látōban fɔ́ɔ́ étíe etíé. Ńkə̄lə́ wē kámāná a yi bía tíē ndɔ́ŋ yǎ é zēn bī sɔ́ nyī.” 7Sául nyé ai mɔ́ngɔ́ wōé nâ: “Sə́ hə ńkə̄án byākə, dzé byāyi və́ mod Zambá ? Ḿbāŋála ǎ man yǎ bíā á ḿfə́g, byǎbə̄lə́ kig fɔ́ɔ́ dzóm yā byāvə́ mod Zambá, dzé fɔ́ɔ́ bī nə́ nye dzǎm və̄ ?” 8Mɔ́ngɔ́ bisíé ā dúgan yalan Sául nâ: “Mə bələ́ ngab nyina yǎ mɔ̄ní miǹsaŋ mí sílba, énye mǎyi və́ mod Zambá naa á tíē bíā ndɔ́ŋ yǎ zēn dzāān.” 9Ókōbá, á ńnam Ísraɛ̂l, fúlú ē ngábə́ naa, éyɔŋ bákə sílí dzóm ábə Zambá, bə́ kadəgə dzó naa: “Zǎn, bǐ kə̄ ábə ǹyén”. Amú, “profɛ́d” yə aná, bə́ lóege nyé ábǒg tē nâ “ǹyén”. 10Sául nyé ai mɔ́ngɔ́ bisíé wōē nâ: “Ǹkɔ́bɔ̄ wóe wânyəb abuí zǎ bǐ kə.” Ńdɔ̄ bə́ ngákə á dzāl é vóm yā mod Zambá á ngābə́. 11Ábōg yā bə́ bɛ́dəg ǹkǒl yā á dzāl vā, bə́ ngatóban ai bəngɔ̌n yā bə́ kələ lɛ́ mə̄ndím, bɔ ai bɔ nâ: “Yə ǹyén á nə á dzāl wē ? “ 12Bɔ́ ai bɔ́ nâ: “Owé, a nə wa ósū, wulugu avól ! Ǎ sūán á dzāl va aná, amú yə̄ nâ, aná, bod bâkə və́ mə̄túnuŋa á ńkǒl á yōb.